Covid-19: Só lyk Gauteng, Wes-Kaap se syfers(Foto: Brian Inganga/AP) Altesaam 909 Covid-19-gevalle is nou in Gauteng bevestig – en volgens die provinsie is dit “bemoedigend” dat die meeste van dié pasiënte nie hospitaalbehandeling benodig het nie. Teen Woensdag het 62 mense in Gautengse hospitale behandeling vir die nuwe koronavirus gekry. Kwara Kekana, woordvoerder van die Gautengse departement van gesondheid, het gesê 399 mense in die provinsie het reeds van die virussiekte herstel. “Die departement is ook tevrede dat uit die 5 625 kontakte (mense wat in kontak was met ander wat positief vir Covid-19 getoets het) 1 694 ontslaan en as vry van die virus verklaar is,” het Kekana gesê. Die meeste van die provinsie se Covid-19-gevalle is in Johannesburg (551) aangemeld en die tweede meeste in Ekurhuleni aan die Oos-Rand (148). Sedibeng (Vereeniging en Vanderbijlpark) het nege gevalle, die minste in die provinsie. Die Wes-Kaapse premier, Alan Winde, het Dinsdag ŉ bywerking van die provinsie se jongste Covid-19-gevalle gegee. Teen gister is 657 gevalle in dié provinsie bevestig en 184 pasiënte het reeds van die virussiekte herstel. “Daar word tans 35 Covid-19-positiewe pasiënte in hospitale in die provinsie behandel. Van hulle is 18 pasiënte in intensiewe sorg.” Die meeste van die Wes-Kaap se gevalle is in die westelike sub-distrik van die Kaapstadse metro aangemeld. Meer as 200 mense daar het die virus al opgedoen. In Khayelitsha het 19 mense positief vir die virus getoets en in Mitchells Plain altesaam 16. In Tygerberg het 61 mense Covid-19 opgedoen. Die provinsie is tans besig om inwoners in tientalle buurte vir die virus te toets. Winde het intussen sy kommer uitgespreek oor kwesbare gemeenskappe wat nie meer self die vermoë het om kos op die tafel te sit nie. Die Wes-Kaapse regering het reeds R53 miljoen vir bykomende finansiering van skoolvoedingsprogramme bewillig, asook vir die eenmalige verspreiding van 50 000 kospakkies. Maroela Media het vroeër berig onrus het Dinsdag in Mitchells Plain uitgebreek waar van dié kospakkies uitgedeel is. Winkels is ook geplunder. Winde het ook die besluit van die Suid-Afrikaanse agentskap vir maatskaplike sekerheid (Sassa) om kos te begin versprei, geloof. Aansoeke vir die provinsie se kospakkies word op ŉ individuele grondslag oorweeg. ŉ Kospakkie sal ŉ gemiddelde gesin vir ŉ maand lank onderhou en begunstigdes moet aan spesifieke bepalings voldoen. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.